钦定古今图书集成/明伦汇编/氏族典/第190卷 > 萧迂鲁
## 钦定古今图书集成/明伦汇编/氏族典/第190卷 > 萧迂鲁

按《辽史萧迂鲁传》：“迂鲁，字胡突堇，五院部人。父约质，
历官节度使。迂鲁，重熙间为牌印郎君。清宁九年，国
家既平重元之乱，其党郭九等亡，诏迂鲁追捕，获之，
迁护卫太保。咸雍元年使宋，议边事，称旨，知殿前副
点检事。五年，阻卜叛，为行军都监，击败之，俘获甚众。
初，军出止给五月粮，过期粮乏，士卒往往叛归。迂鲁”
坐失计免官，降戍西北部。未行，会北部兵起，迂鲁将
乌古敌烈兵击败之，每战以身先，繇是释前罪，命总
知乌古敌烈部。九年，拜左皮室详稳。会宋求天池之
地，诏迂鲁兼统两皮室军，屯太牢古山以备之。太康
初，阻卜叛，迁西北招讨都监，从都统耶律赵三征讨
有功。改南京统军都监、黄皮室详稳。未几，迁东北路
统军都监，卒。